钦定古今图书集成/明伦汇编/官常典/第706卷 > 宗鲁
## 钦定古今图书集成/明伦汇编/官常典/第706卷 > 宗鲁

按《左传》昭公二十年：“夏六月，卫公孟絷狎齐豹，夺之
司寇与鄄，有役则反之，无则取之。公孟恶北宫喜、褚
师圃，欲去之。公子朝通于襄夫人宣姜，惧而欲以作
乱，故齐豹、北宫喜、褚师圃、公子朝作乱。初，齐豹见宗
鲁于公孟，为骖乘焉。将作乱，而谓之曰：‘公孟之不善，
子所知也，勿与乘，吾将杀之’。对曰：‘吾由子事公孟，子
假吾名焉，故不吾远也。虽其不善，吾亦知之。抑以利
故不能去，是吾过也。今闻难而逃，是僭子也。子行事
乎！吾将死之。以周事子，而归死于公孟，其可也’。”丙辰，
卫侯在平寿。公孟有事于盖获之门外。齐子氏帷于
门外而伏甲焉，使祝蛙寘戈于车，薪以当门，使一乘
从公孟以出，使华齐御公孟，宗鲁骖乘，及闳中。齐氏
用戈击公孟宗鲁以背蔽之，断肱，以中公孟之肩，皆
杀之。